**Deti s mentálnym postihnutím si užili deň plný športu**

**aj s olympionikmi Rajičovou a Škantárom**

**12. jún 2019 Bratislava – Špeciálne olympiády Slovensko sa venujú športovcom s mentálnym postihnutím všetkých vekových kategórií. Program Mladí športovci v posledných dvoch rokoch prebudil záujem o pravidelný pohyb hlavne u detí od 2 do 12 rokov, Špeciálne olympiády dodali športové pomôcky viac ako 40 špeciálnym materským a základným školách na celom Slovensku.**

V rámci **Metlife Dňa Mladých športovcov Špeciálnych olympiád** si vyše 70 detí s mentálnym postihnutím z Bratislavy, Modry, Prešova a Šamorína užilo v hlavnom meste predpoludnie plné radosti z pohybu. Je to už pravidelná aktivita, ktorou športová organizácia predstavuje svoj projekt s unikátnym systémom cvičení, ktoré odhaľujú, aký šport deťom s mentálnym postihnutím vyhovuje. Vďaka tomu sa môžu následne stať súčasťou rodiny Špeciálnych olympiád a zapájať sa do národných, ale aj medzinárodných súťaží. „*Uvedomujeme si, aké dôležité je približovať šport a pravidelný pohyb deťom od útleho veku. Sme radi, že do programu Mladí športovci sa zapája čoraz viac mladších detí . Snažíme sa ich motivovať aj športovými pomôckami, ktoré sme dodali už 40 špeciálnym materským a základným školám na celom Slovensku,”* hovorí **Národná riaditeľka Špeciálnych olympiád Eva Gažová**. Deti si počas dňa vyskúšali hod lopty do basketbalového koša, hod penovým oštepom či beh cez prekážky.

Podujatie svojou účasťou podporili dobrovoľníci spoločnosti Metlife, ale a olympionici Nicole Rajičová a Ladislav Škantár. *,Každý má chuť víťaziť a deti obzvlášť, dnes nám to všetkým ukázali, ako sa z každého výkonu tešili. Śport nás všetkých spája, dáva nám šancu zabudnúť na bežné starosti a dokáže nabiť maximálne pozitívnou energiou. Rád som sem prišiel,”* zhodnotil **vodný slalomár Ladislav Škantár**. *,,Je to veľmi dôležité, aby sa organizovali takéto podujatia, na ktorých môžu deti s mentálnym postihnutím aktívne, ale aj zábavne tráviť čas. Bolo vidieť, ako si to tu dnes užili a bol to aj pre mňa skvelý zážitok,”* dodala **krasokorčuliarka Nicole Rajičová**.

**Špeciálne olympiády Slovensko**

Špeciálne olympiády vznikli na Slovensku v roku 1993 s cieľom poskytovať celoročný cyklus súťaží a tréningov v športových disciplínach, dnes už vo viac ako v 15 športoch ako atletika, plávanie, gymnastika, futbal, volejbal, cyklistika, zjazdové lyžovanie, bežecké lyžovanie, tenis, stolný tenis, kolieskové korčule, florbal, boccia, krasokorčuľovanie, snežnice, triatlon a tanečný šport. Združuje viac ako 55 klubov/ zariadenie/ združení, organizuje vzdelávacie semináre, dobrovoľnícke workshopy, má 3 000 športovcov, 120 rodinných príslušníkov, 1 200 dobrovoľníkov. Special Olympics Slovakia je členom Special Olympics International a Slovenského olympijského výboru.  Hlavným cieľom je presadiť inklúziu v športe prostredníctvom Unifikovaného športu.

Logo Special Olympics tvorí päť postáv v kruhu, ktorý reprezentuje svet. Postavy sú symbolom športovca, rodiča, trénera, podporovateľa a dobrovoľníka, lebo len vďaka spolupráci všetkých uvedených dokáže hnutie špeciálnych olympiád napĺňať svoj cieľ.